BODOLAND रादाब: मुसलपुर, 5 जुन : सुबुं माहारिनि एंगारहायै मोनसे बाहागो होनोब्ला बिफां लाइफां । बिफां लाइफांया सुबुं माहारिनि नांगौ जानायाव गोबां मदद होयो । दिनै मुलुगयाव गोबां बिफां लाइफांखौ फोजोबनानै सुबुं माहारिया माखासे जेंनाजों भुगिनानै दं जायनि थाखाय आबहावा गुबुंले थानाय आरो जिब-जुनार आरो मानसिनि गेजेराव सम सम दाङाबाजि जानाय बायदि जेंनाफोरा नुजाथिदों । मुलुगनि आबहावाखौ गोगो लाखिनाय थांखिजों गासै बुहुमनि गोबां आफाद आरो सुबुंफोरा बिफां गायनाय बादियै दिनै बाक्सा जिल्ला दुलाराय बर’ फरायसा आफाद, मुसलपुर दख’रा दुलाराय बर’ फरायसा आफाद आरो मुसलपुर गोजोनफुरि पार्क जौगाथाइ कमिटिनि मावथि बिथांमोनहा मुसलपुरनि गोजोनफुरि पार्कयाव गुबुन गुबुन रोखोमनि 100 निबो बांसिन बिफां फुलि गायदों । बे बिफां फुलि गायनाय हाबाफारियावनो बाहागो लानानै बाक्सा जिल्ला एबसुनि आफादगिरि उमेस दैमारि बिथांया फोरमायथियोदि बिफां – लाइफांखौ जों गोसो गोरबोजों मोजांनि हास्थायनानै गायनो नांगोन दिनैनि दिनाव। 5 जुन आबहावा सान होननानै ओरैनो गायनाल’ दोनबा जानाय नंङा, जायफोर बिफांफोरा दिनै गायजाबाय बेनिफ्राय माबा मोनसे मुलाम्फा मोननो थाखाय बेखौ देरजासिम जोथोन लानो नांगोन होनना बुंथिबावयो ।